Genius Augustin temppeli

Genius Augustin temppeli (VII.9.2, lat. Aedes Genii Augusti, ital. Tempio del Genio di Augusto), usein ”Vespasianuksen temppeli” (ital. Tempio di Vespasiano), oli antiikin aikainen roomalainen temppeli Pompejissa Italiassa. Sen rauniot sijaitsevat region VII insulassa 9 ja ovat osa Pompejin arkeologisen alueen käsittävää Unescon maailmanperintökohdetta. Temppeli rakennettiin keisari Augustuksen kaudella ensimmäisen vuosisadan jaa. ensimmäisellä vuosikymmenellä. Temppeli rakennettiin Mamian aloitteesta; hänet mainitaan piirtokirjoituksessa Cereen ja Genius Augustin eli Augustuksen suojelushengen papittarena. Temppeliä kunnostettiin vuoden 62 jaa. maanjäristyksen jälkeen; joskus on katsottu, että se olisi rakennettu vasta tuolloin. Temppeli oli omistettu keisarikultille. Sen tarkasta identifikaatiosta ei kuitenkaan ole täyttä varmuutta. Alun perin sitä pidettiin Mercuriuksen temppelinä. Myöhemmin se on tunnettu perinteisesti Vespasianuksen temppelinä, mutta nykyisin siihen viitataan useammin Genius Augustin temppelinä. Rakennuksen arkeologiset kaivaukset suoritettiin vuonna 1817. Temppeli sijaitsi Pompejin forumin itälaidalla Laarien pyhäkön ja Eumachian rakennuksen välissä. Rakennuksen julkisivussa oleva ovi johti sisäpihalle, joka sijaitsi sisemmän pyhäkön edessä. Keskellä oli marmorinen alttari, jota koristivat kohokuvareliefit. Perällä oli podium eli koroke, johon pääsi kummaltakin sivulta. Sen päällä sijaitsi cella, jonka edessä oli neljä pylvästä. Cellassa oli kulttipatsas. Sen takana oli kolme huonetta, joita käyttivät sekä tämän temppelin että viereisen Laarien temppelin papit; niihin pääsi yhdysoven kautta. Lähteet Aiheesta muualla Kuvia tai muita tiedostoja aiheesta Genius Augustin temppeli Wikimedia Commonsissa